सानिया फ्रेंच ओपन के दूसरे दौर में  
सानिया मिर्जा ने क्रिस्टीना बारोइस को सीधे सेटों में 6-3, 6-3 से हराकर फ्रेंच ओपन टेनिस टूर्नामेंट के महिला एकल वर्ग में दूसरे दौर में प्रवेश किया।
भारतीय टेनिस स्टार सानिया मिर्जा ने क्रिस्टीना बारोइस को सीधे सेटों में 6-3, 6-3 से हराकर फ्रेंच ओपन टेनिस टूर्नामेंट के महिला एकल वर्ग में दूसरे दौर में प्रवेश किया।  दुनिया की 72वें नंबर की खिलाड़ी सानिया ने जर्मनी की खिलाड़ी के खिलाफ दमदार खेल दिखाया। भारतीय खिलाड़ी यहां कभी दूसरे दौर से आगे नहीं बढ़ पाई है।  बायें घुटने के नीचे पट्टी बांधकर खेल रही भारतीय खिलाड़ी ने बैकहैंड विनर के साथ एक घंटे और 15 मिनट में मैच अपने नाम किया।  सानिया को अगले दौर में 12वीं वरीय पोलैंड की एग्निएस्का रदवांस्का और आस्ट्रिया की पैट्रीसिया मायर एक्लेटनर के बीच होने वाले मैच की विजेता से भिड़ना है। क्ले कोर्ट सानिया की पसंदीदा सतह नहीं है लेकिन इस भारतीय खिलाड़ी ने आज आक्रामक खेल दिखाया और शुरू से ही मैच में दबदबा बनाये रखा। सानिया ने हालांकि काफी गलतियां भी की और उन्हें अपनी सर्विस के साथ भी जूझना पड़ा। लेकिन इसके बावजूद क्रिस्टीना के पास उनका कोई जवाब नहीं था।